Ühisriikide poliitilised traditsioonid, mis tugivad rahva enesemääramisõigusel, demokraatlikul ühetaolisusel ja kõigi kodanikkude üheväärilisusel, on oma õilse eetilise idealismiga tavalise Ühisriikides domineeriva ideoloogia seisukohalt midagi mõõtmatult kõrgemat ja ülevamat kui Euroopa riikide poliitika madalegoistlikud võtted. Ameerika ollagi kutsutud oma  ajalooliselt pühitsetud terved ja õiged põhimõtted kogu maailmas võidule aitama. Selles seisvat Ühisriikide kõrge ajalooline mission, mille teostumisel rahvaste koostöötamise alusel organiseeritud ilmarahu maksvusele pääseb, lõpulikult kõrvale tõrjudes Vana Euroopa julma võistluse ebaeetilised traditsioonid. Säärase ideoloogia seisukohalt vaadatakse Ühisriikides ükskõikselt teiste suurriikide mõttetule ja suunatule talitamisele. Isegi juhtivad Ühisriikide diplomaadid, kes juba oma ameti tõttu Euroopa polii­tilisi  olusid peaks paremini tundma, on Euroopa riiklikkude vahekordade tundmise suhtes sageli üles näidanud kõige hämmastavamat ignorantsi.